
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	2 septembrie 2008

	Nr.
	27/192


R A P O R T

asupra propunerii legislative privind instituirea unei zile libere pentru părinţi
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 321 din 12 mai 2008, cu dezbaterea pe fond în procedură obişnuită a propunerii legislative privind instituirea unei zile libere pentru părinţi.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1617/23.11.2007)

· avizul negativ al Comisiei juridice, de disciplină şi imunităţi (nr.31/482/17.06.2008)

· punctul de vedere negativ al Guvernului (nr.106/14.01.2008).

Propunerea legislativă are ca obiect de reglementare acordarea unei zile de concediu plătit salariaţilor, ai căror copii sunt în vârstă de până la 6 ani inclusiv, cu ocazia zilei de naştere a copilului.
Comisia propune Plenului Camerei Deputaţilor respingerea iniţiativei legislative întrucât s-a considerat a fi inoportună, pentru introducerea unei astfel de reglementări nefiind necesară elaborarea unui act normativ. O astfel de prevedere poate fi negociată între partenerii sociali şi reglementată în contractul colectiv de muncă aplicabil.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 26 august 2008 au participat, în conformitate cu prevederile art.55 din Regulamentul Camerei Deputaţilor:
· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse 
· d-na Mioara Bogdan – secretar general, Autoritatea Naţională pentru Protecţia Drepturilor Copilului.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 6 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Decebal Stănescu

